Ο δασκαλάκος ήταν λεβεντιά

***Ο δασκαλάκος ήταν λεβεντιά*** είναι ο τίτλος ελληνικής ταινίας, παραγωγής της Καραγιάννης-Καρατζόπουλος, του 1970, σε σκηνοθεσία Κώστα Καραγιάννη και σενάριο Γιώργου Λαζαρίδη με πρωταγωνιστές τους: Κώστα Βουτσά, Διονύση Παπαγιαννόπουλο και Ελένη Ερήμου.

## Πλοκή
Ο επιχειρηματίας Μπάμπης Χάνος (Διονύσης Παπαγιαννόπουλος), κατά τη διάρκεια εκδρομής στην Πελοπόννησο για κυνήγι, τραυματίζεται σε τροχαίο ατύχημα. Οι κάτοικοι ενός κοντινού χωριού, του Ριζοχωρίου, τον εντοπίζουν και του προσφέρουν τις πρώτες βοήθειες. Ο Χάνος, θέλοντας να τους ανταποδώσει το καλό που του έκαναν, υπόσχεται να χτίσει στο χωριό ένα νέο σχολείο, αφού είδε ότι το υπάρχον κτίριο βρίσκεται σε κακή κατάσταση. Η απόφαση αυτή σκορπίζει ενθουσιασμό στους κατοίκους του χωριού, οι οποίοι περιμένουν με ανυπομονησία την έναρξη των έργων. Ωστόσο, ο κ. Χάνος γρήγορα ξεχνά την υπόσχεσή του, απορροφημένος στα οικονομικά του προβλήματα. Η καθυστέρηση προβληματίζει τους κατοίκους του Ριζοχωρίου, και έτσι ο Ευλάμπιος Μαντέκας (Κώστας Βουτσάς), δάσκαλος του χωριού, αποφασίζει να επισκεφτεί τον επιχειρηματία στην Αθήνα, προκειμένου να συζητήσει μαζί του σχετικά με το θέμα του νέου σχολείου.

Ο κ. Χάνος επιδιώκει να πετύχει μια συνεργασία με τον κ. Τζακ (Ανδρέας Φιλιππίδης), ευκατάστατο Ελληνοαμερικανό επιχειρηματία, έτσι ώστε να αποφύγει τη χρεωκοπία. Για τον σκοπό αυτό, πρόκειται να του παραθέσει δεξίωση. Ο Ευλάμπιος καταφθάνει στην οικία του κ. Χάνου λίγο πριν τη δεξίωση και εκείνος δεν έχει καμία διάθεση να τον συναντήσει. Παρ' όλα αυτά, όντας προληπτικός, τον κρατά στο τραπέζι έτσι ώστε ο αριθμός των παρευρισκομένων να είναι δεκατέσσερις αντί για δεκατρείς.

Κατά τη διάρκεια της δεξίωσης, ο κ. Τζακ εντυπωσιάζεται από τις γνώσεις και την καλλιέργεια του Ευλάμπιου, γι' αυτό θέτει ως όρο της επιχειρηματικής συνεργασίας την συμμετοχή του στην εταιρεία. Ο κ. Χάνος, βλέποντας την επιρροή που ασκεί ο Ευλάμπιος στον κ. Τζακ, συνεννοείται με την κόρη του, Ρία (Ελένη Ερήμου), ώστε εκείνη να προσποιηθεί πως φλερτάρει μαζί του για να μπορεί να τον ελέγχει. Εκείνος αρχικά ανταποκρίνεται στο φλερτ, όμως στη συνέχεια ανακαλύπτει μέσω της Ματίνας, της υπηρέτριας (Βάσια Τριφύλλη), την αλήθεια και νιώθει έντονη απογοήτευση.

Μετά από όλα αυτά, ο Ευλάμπιος ξεσπά και αποκαλύπτει την πλεκτάνη στον κ. Τζακ, ο οποίος φυσικά αρνείται την υπογραφή των συμβολαίων. Επίσης, πραγματοποιείται ακόμα μια συνταρακτική αποκάλυψη: ο Τζακ είναι ο πατέρας του Ευλάμπιου, ο οποίος ήταν αγνοούμενος από την περίοδο της γερμανικής κατοχής.

Τελικά, το νέο σχολείο του χωριού χτίζεται με τη χορηγία του Τζακ. Στα εγκαίνια παρευρίσκεται και η Ρία, την οποία ο Ευλάμπιος τελικά συγχωρεί για τη συμπεριφορά της.

## Διανομή
* Κώστας Βουτσάς - Ευλάμπιος Μαντέκας**'
* [[Διονύσης Παπαγιαννόπουλος]] - Μπάμπης Χάνος**'
* Ελένη Ερήμου - Ρία Χάνου
* Ανδρέας Φιλιππίδης - Τζακ**'
* [[Άννα Παϊταζή]] - Τζένη Χάνου
* [[Αθηνόδωρος Προύσαλης]] - πρόεδρος Ριζοχωρίου
* [[Γιώργος Μοσχίδης]] - Χάρης
* [[Αντώνης Παπαδόπουλος (ηθοποιός, γενν. 1932)|Αντώνης Παπαδόπουλος]] - Κυριάκος
* [[Νίκος Παπαναστασίου]] - Ντορής Χάνος
* [[Βάσια Τριφύλλη]] - Ματίνα**'
* Κάκια Παναγιώτου - Φωτεινή Μαντέκα
* Γιάννης Αλεξανδρίδης - χωροφύλακας
* Γιώργος Γρηγορίου - παπάς
* Σωτήρης Τζεβελέκος - Σωτήρης, ταχυδρόμος
* Κική Πέρση - Διαμάντω, χωριανή
* Μιράντα Μαντά - καλεσμένη στη δεξίωση
* Βύρων Σεραϊδάρης - υπάλληλος εργοστασίου
* Κώστας Φατούρος - υπάλληλος εργοστασίου
* Παναγιώτης Τράικος - επικεφαλής γερμανικού αποσπάσματος
* Άννα Μεταλλίδου - καλεσμένη στη δεξίωση
* Δημήτρης Κοντογιάννης - καλεσμένος στη δεξίωση
* Βασίλης Μπουγιουκλάκης - Πανάγος, χωριανός

## Κυκλοφορία
Κόβοντας 319.543 εισιτήρια, ήρθε στην 11η θέση ανάμεσα σε 87 ελληνικές ταινίες της σαιζόν.  Κυκλοφόρησε και σε μορφή DVD στις 22 Νοεμβρίου 2010. 

## Παραγωγή
Στην ταινία εμφανίστηκε για πρώτη φορά στον κινηματογράφο η Βάσια Τριφύλλη.

## Παραπομπές


## Εξωτερικοί σύνδεσμοι
* ''Ο δασκαλάκος ήταν λεβεντιά'' στην Ταινιοθήκη της Ελλάδος
*  

Κατηγορία:Ελληνικές ταινίες της δεκαετίας 1970
Κατηγορία:Ταινίες του 1970
Κατηγορία:Ταινίες παραγωγής Καραγιάννης - Καρατζόπουλος
Κατηγορία:Ελληνικές κωμικές ταινίες
Κατηγορία:Ταινίες σε σκηνοθεσία Κώστα Καραγιάννη
Κατηγορία:Ελληνόφωνες ταινίες
Κατηγορία:Ταινίες με μουσική σύνθεση Γιώργου Κατσαρού
Κατηγορία:Ελληνικές αισθηματικές ταινίες
Κατηγορία:Ταινίες σε σενάριο Γιώργου Λαζαρίδη